ΓΡΑΠΤΗ ΕΡΩΤΗΣΗ E-4061/98

υποβολή: Graham Mather (PPE) προς την Επιτροπή

(13 Ιανουαρίου 1999)

Θέμα: Συμβούλιο Γεωργίας της 15ης Δεκεμβρίου 1998 - απόφαση για την απαγόρευση αντιβιοτικών που προορίζονται για την διευκόλυνση της πέψης των ζώων

Κατά την συνεδρίαση του Συμβουλίου Γεωργίας, ελήφθη απόφαση για την κατάργηση της ψευδαργυρικής βακιτρασίνης, της στειραμυκίνης, της βιργινιαμυκίνης και της φωσφορικής τυσολίνης εντός έξι μηνών από 1ης Ιανουαρίου 1999.

Θα μπορούσε παρακαλώ η Επιτροπή να παράσχει πλήρεις εξηγήσεις για την απόφαση αυτή, αναφέροντας συγκεκριμένα την επιστημονική άποψη βάσει της οποίας έλαβε την απόφαση αυτή;

Υπό το πρίσμα της απόφασης αυτής, θά θελα παρακαλώ η Επιτροπή να σχολιάσει επίσης το έργο της:

1. Πολυσχιδούς Ομάδας εργασίας της ΓΔ ΧΧΙV σχετικά με τις επιπτώσεις στην ανθρώπινη υγεία, της χρήσης αντιβιοτικών στην ιατρική και τη γεωργία; και

2. του προγράμματος εποπτείας της υγείας των ζώων που εφαρμόρζεται με τη συνεργασία της ΓΔ VΙ με πρωτοβουλία της Επιτροπής, προκειμένου να εξετασθούν οι πτυχές που συνδέονται με την ασφάλεια των προαναφερθέντων προϊόντων;

Απάντηση του κ. Fischler εξ ονόματος της Επιτροπής

(16 Φεβρουαρίου 1999)

Σύμφωνα με τις διατάξεις που προβλέπονται στο παράρτημα XV της πράξης προσχώρησης, η Επιτροπή ήταν υποχρεωμένη να λάβει μία απόφαση πριν από τις 31 Δεκεμβρίου 1998 σχετικά με την αίτηση που υποβλήθηκε από την Σουηδία για την απαγόρευση όλων των αντιβιοτικών, που επιτρέπονται βάσει της οδηγίας 70/524/ΕΟΚ της 23ης Νοεμβρίου 1970, όσον αφορά τις πρόσθετες ύλες στις ζωοτροφές(1). Εξάλλου, η Επιτροπή έπρεπε να αποφασίσει επίσης επί του βάσιμου των αναφερομένων απαγορεύσεων αντίστοιχα για την Φινλανδία όσον αφορά, τα αντιβιοτικά σπειραμυκίνη και τυλοζίνη και για την Δανία όσον αφορά το αντιβιοτικό βιργινιαμυκίνη.

Όπως αναφέρεται στα αιτιολογικά του κανονισμού (ΕΚ) 2821/98 του Συμβουλίου της 17ης Δεκεμβρίου 1998 για την τροποποίηση, όσον αφορά την απόσυρση της έγκρισης ορισμένων αντιβιοτικών, η οδηγία 70/524/ΕΟΚ για τις πρόσθετες ύλες στις ζωοτροφές(2), η απόσυρση της έγκρισης της βακιτρακίνης-άλας με ψευδάργυρο, της σπειραμυκίνης, της βιργινιαμυκίνης και της φωσφορικής τυλοζίνης, βασίζεται όσον αφορά την επιστημονική άποψη σε ορισμένες διαπιστώσεις της Επιστημονικής Επιτροπής Ζωοτροφών καθώς και στα συμπεράσματα και τις συστάσεις της διάσκεψης της Παγκοσμίου Οργάνωσης Υγείας, κατά τον Οκτώβριο 1997 στο Βερολίνο, της Οικονομικής και Κοινωνικής Επιτροπής, της Διεθνούς Υπηρεσίας Επιζωοτιών και της διάσκεψης για την μικροβιακή απειλή στην Κοπεγχάγη τον Σεπτεμβρίου 1998. Κατά τους όρους των εν λόγω συστάσεων, η αντίσταση στα αντιβιοτικά πρέπει στο εξής να θεωρείται ως μέγιστο πρόβλημα, σύνθετο και διεθνούς διάστασης, και επιβάλλεται να εξαλειφθούν με όλα τα διαθέσιμα μέσα τα φαινόμενα αντίστασης, που παρουσιάζονται στα νοσοκομεία αλλά επίσης και στον πληθυσμό.

Κατά συνέπεια, αποσύρθηκαν οι εγκρίσεις των τεσσάρων προαναφερομένων αντιβιοτικών, με μοναδική μέριμνα την προστασία της ανθρώπινης υγείας. Πράγματι, δεν πρέπει πλέον να επιτρέπονται ως πρόσθετες ύλες τα αντιβιοτικά τα οποία εγκρίνονται ως φάρμακα για τους ανθρώπους ή είναι γνωστά ότι επιλέγονται για μια διασταυρούμενη αντοχή με τα αντιβιοτικά που χρησιμοποιούνται για ιατρικούς λόγους. Η απαγόρευση της χρήσης των τεσσάρων αυτών αντιβιοτικών στις ζωοτροφές θα έπρεπε να συμβάλλει στην μη αύξηση της αντοχής όσον αφορά τα ζώα και να μειώσει κατάυτόν τον τρόπο τον κίνδυνο μετάδοσης της εν λόγω αντοχής στον άνθρωπο. Πρόκειται για προληπτικό μέτρο με χαρακτήρα διαφύλαξης που μπορεί να επανεξετασθεί υπό το φως των ελέγχων που θα έχουν πραγματοποιηθεί και των παρεχομένων πληροφοριών από το πρόγραμμα ελέγχου της αντοχής, το οποίο εφαρμόσθηκε.

Η Επιτροπή ζήτησε από την διευθύνουσα Επιστημονική Επιτροπή να προσεγγίσει τις διάφορες χώρες που αφορούν τη χρήση των αντιμικροβίων και την εξέλιξη της αντοχής. Η εν λόγω Επιτροπή συνέστησε μια διεπιστημονική ομάδα εργασίας, την οποία εξουσιοδότησε με εντολή που περιλαμβάνει μια ευρεία κλίμακα καθηκόντων, τα οποία καλύπτουν το μέγεθος του προβλήματος, την αιτιολογία του σε όρους επιστημονικών μηχανισμών και τη σχέση αυτών με τις πρακτικές της ιατρικής καθώς και της κτηνιατρικής, της διατροφής των ζώων και την φυτοφαρμακευτική προστασία. Ένα πρώτο έγγραφο προσανατολισμού θα διατίθεται προσεχώς και η Επιτροπή καλείται να διατυπώσει την οριστική της γνώμη κατά τον Απρίλιο αυτού του έτους.

Τα αποτελέσματα του προγράμματος ελέγχου της αντιμικροβιακής αντοχής, που εφαρμόσθηκε από την Επιτροπή σε συνεργασία με τις βιομηχανίες κατά τις αρχές του 1998, πρέπει να είναι διαθέσιμα κατά το τέλος του πρώτου τριμήνου του έτους 2000.

(1) ΕΕ L 270 της 14.12.1970.

(2) ΕΕ L 351 της 29.12.1998.